Sörbös kone: I kveld skal vi feire med champagne
Den erfarne bistandsarbeideren fra Norsk Folkehjelp ble arrestert 28. april, anklaget for spionasje, og for å ha krysset grensen mot nord ulovlig. Sörbö har jobbet som prosjektleder og minerydder ved grensen mellom Sudan og Sør-Sudan. Bistandsarbeiderens engelske kone, Rebecca Wallis Sörbö, forteller til VG Nett at hun fikk beskjeden om løslatelsen ved 13.30-tiden søndag. - Jeg ble helt sjokkert, og visste ikke om jeg skulle le eller gråte. En slik beskjed har jeg ventet på hver dag siden han ble arrestert, sier hun.Da VG Nett snakket med Wallis Sörbö hadde hun nettopp lagt på med mannen, som ringte fra Sudan. - Han var ved godt mot og var opptatt av hvordan det gikk med meg og barna. Jeg tror han var glad for å høre stemmen min, sier Wallis Sörbö. Hun forteller at mannen beskrev oppholdet i fangenskap som bra, og at han har blitt behandlet med respekt. Ifølge Wallis Sörbö har mannen fått medisinsk oppfølging «hele tiden». Hun sier at hun og andre pårørerende dermed har bekymret seg mer enn nødvendig.- Hvordan skal du feire dette da? - Nå venter jeg på at min søster og bror skal komme, så skal vi feire med champagne i kveld. Barna våre er også overlykkelige, jeg har aldri sett dem så glade. De løp rundt i hagen og skrek «pappa kommer hjem, pappa kommer hjem», sier hun. Hun vet imidlertid ikke når mannen returnerer til deres felles hjem i Storbritannia, men planene har hun allerede lagt. - Da skal vi gå turer sammen og ha skikkelig kvalitetstid. Vi liker å bruke tid sammen, så det gleder jeg meg veldig til, sier Wallis Sörbö. Om hun kommer til å nekte mannen å reise tilbake til Sudan, har hun dog ikke bestemt seg for ennå.- Vi er veldig glad for at dette er løst. Vi gleder oss til han er ute av landet og kommer hjem igjen. Ut ifra hva han har sagt til ambassadøren tyder alt på at han er blitt behandlet bra, sier generalsekretær Liv Tørres i Norsk Folkehjelp. - Vi vil gjerne takke UD, ambassaden og Thabo Mbeki for all drahjelp, sier Tørres. - Han ble løslatt til den Afrikanske Unionen etter introduksjon av Thabo Mbeki og den tidligere presidentet i Burundi, Pierre Buyoya. Nå sitter han i AUs lokaler i Khartoum, sier ambassadør Jens-Petter Kjemprud. Ifølge Kjemprud skal Sørbø først flys til Sør-Sudan senere i dag. Hvor turen går videre, er foreløpig ikke kjent.- God dialog med sudanske myndigheter har helt siden anholdelsen bidratt til at denne saken har fått en lykkelig løsning, sier utenriksminister Jonas Gahr Støre .i en pressemelding. Sörbö ble pågrepet sammen med en sør-afrikaner, en brite og en sør-sudaneser. Han skal ha sittet fengslet i et militærhovedkvarter i Sudans hovedstad Khartoum, og har ikke hatt direkte kontakt med kona og sine fire døtre i den tiden han har sittet innesperret. Han fikk imidlertid sent hilsener til familien gjennom ambassadøren. Det er blitt spekulert i om Sörbö og de øvrige fangene ble brukt som brikker i et politisk spill på høyeste nivå. Som VG Nett har skrevet tidligere, har FNs generalsekretær engasjert seg personlig i saken. Ban Ki-Moon skal ha ringt Sudans president Omar al-Bashir for å få løslatt de fire utenlandske statsborgerne. Den siste tiden har konflikten mellom Sudan og Sør-Sudan eskalert. Stridens kjerne er fordelingen av inntektene fra oljeforekomstene i grensetraktene mellom nord og sør.
Rebecca Wallis Sörbö visste ikke om hun skulle le eller gråte da hun søndag formiddag fikk vite at mannen, John Sörbö, var satt fri i Sudan.